Nuuskommentaar: Terreur geen speelmaat om waarskuwings te ignoreerArgieffoto Kenners en ander meningsvormers in Suid-Afrika het dit nog nie met mekaar eens oor hoeveel waarde geheg moet word aan die Amerikaanse ambassade se waarskuwing dat ’n Isis-terreuraanval tydens Ramadaan op ’n Suid-Afrikaanse winkelsentrum moontlik is nie. Trouens, die waarskuwing het ongepoetste gedrag van twee Suid-Afrikaanse staatsdepartemente ontlok en pres. Jacob Zuma moes inmeng om te voorkom dat betrekkinge met die VSA ontspoor. Ironies is dit toe weer die VSA self wat in die VSA onder ’n terreurdaad deurloop. ’n Enkele persoon, met Isis-simpatie, het vir die grootste massaslagting in die VSA se geskiedenis gesorg. En massaslagtings in die VSA deur enkelinge, of klein groepies, is nie ongewoon nie. Volgens die New York Times is dit gemiddeld meer as een per dag. Vragte dokumente is al geskryf deur kundiges wat agter die kap van die byl probeer kom oor hoekom onstabiele enkelinge hulle met soveel haat op die gemeenskap laat toesak. Intussen het die VSA, soos verskeie Wes-Europese lande, te make met wat die Amerikaners “home-grown terrorists” noem. Hoekom sal Suid-Afrika nie so erg onder hierdie soort geweld deurloop nie? Die Islam, waarvan ’n vertakking, naamlik die Salafiste, met die Isis se terreur verbind word, is ’n komplekse godsdiens. In Duitsland, toe die verpligte aanbied van godsdiensonderrig aan leerders uitgebrei is om naas die Christelike geloof ook die opsie van die Islam te bied, is diep besin oor die aanstelling van Moslem-onderwysers om hierdie klasse aan te bied. Die Duitsers wil nie hul skole in terreurfabrieke omskep nie. Trouens, die rede hoekom godsdiensonderrig verpligtend is (die neem van die klasse is egter nie verpligtend nie) is om te probeer voorkom dat ’n situasie soortgelyk as die Hitler-era weer vastrapplek kan kry. Moslems, hetsy Soenni (waarvan die Salafiste ’n onderdeel is) of Sjiïete, het ongeag land van herkoms problematies geblyk te wees, of dit nou van Turkye, Sirië, Marokko, Iran of Pakistan was. Dit het nie altyd oor die godsdiensvertolkings gegaan nie, maar oor kwessies soos verskillende vertolkings van die geskiedenis en kultuur. Uiteindelik het Moslems van Indonesië die mees geskikte geblyk te wees om as onderwysers aangestel te word. ’n Groot deel van die Suid-Afrikaanse Moslembevolking kom oorspronklik uit Indonesië, en sou dié logika deurgetrek word, behoort dit ’n gematigde en verdraagsame gemeenskap te wees. Maar ’n groot deel is ook van Pakistanse herkoms, en daar gaan dit nie aldag ewe rustig met die Pakistanse Taliban nie. Voorts stroom groot getalle vlugtelinge uit Afrika Suid-Afrika elke jaar binne, baie van hulle Moslems. Daar is min waarborge dat ondersteuners van Boko Haram uit Nigerië nie die land sal binnesypel nie, en so ook simpatiseerders van Al-Shabaab uit Somalië. Trouens, ná Al-Kaïda se aanval op die Amerikaanse ambassade in Tanzanië het een van die verdagtes, Khalfan Khamis Mohamed, in Suid-Afrika kom skuil. Hy is aan New York-staat uitgelewer, waarop die konstitusionele hof in 2001 bevind het dat dit ongrondwetlik was omdat Suid-Afrika nie vooraf die versekering by die vervolgingsowerheid gekry het dat hy nie ter dood veroordeel sou word nie. In 2004 het die eerste teen-terreurnuusbrief van die Instituut vir Sekerheidstudies breedvoerig berig oor hoe Al-Kaïda reeds in Suid-Afrika nesgeskop het. Die veiligheidsdienste het bevestig dat ’n oog oor verskeie Suid-Afrikaners in verskeie stede oor die land gehou word. Sedertdien het die Isis grootliks die kollig by Al-Kaïda gesteel. ’n Aantal Suid-Afrikaners is al geïdentifiseer dat hulle simpatie met die Isis het. Dit is gewoonlik tot spesifieke gesinne en families beperk. Omtrent al rede hoekom Suid-Afrika minder waarskynlik die teiken van Isis-aanvalle sal wees as die VSA en Wes-Europa is omdat Suid-Afrika nie op die een of ander wyse in lugbombardemente van die Isis in Irak en Sirië betrokke is nie, en ook nie in veldslae teen die Isis deelneem nie. Voorts bied Suid-Afrika se gebrekkige grensbeheer maklike toegang aan terroriste wat kom skuiling soek, terwyl korrupte amptenare vervalste Suid-Afrikaanse dokumente gewild onder terroriste maak. Die Salafisme, wat Al-Kaïda en die Isis onderlê, is egter onverdraagsaam teenoor die Christendom, en met ’n groot deel van die Suid-Afrikaanse bevolking wat hul Christenskap bely, bly Suid-Afrika potensieel die teiken van sulke aanvalle. Die aanval op Planet Hollywood in Kaapstad destyds het reeds bewys dat Suid-Afrika nie immuun is teen aanvalle van Moslem-radikale nie. Dit bly maar beter om waarskuwings oor potensiële aanvalle ernstig op te neem.